A Bizottság 2419/1999/EK rendelete
(1999. november 12.)
az egyes elnevezéseknek a mezőgazdasági termékek és élelmiszerek különleges tulajdonságainak tanúsításáról szóló 2082/92/EGK tanácsi rendeletben foglalt, "különleges tulajdonságokra vonatkozó tanúsítványok nyilvántartásába" történő bejegyzéséről szóló 2301/97/EK rendelet mellékletének kiegészítéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a mezőgazdasági termékek és élelmiszerek különleges tulajdonságainak tanúsításáról szóló, 1992. július 14-i 2082/92/EGK tanácsi rendeletre [1] és különösen annak 9. cikke (1) bekezdésére,
mivel:
(1) A 2082/92/EGK rendelet 7. cikkével összhangban Spanyolország kérelmet nyújtott be a Bizottsághoz egy elnevezésnek a különleges tulajdonságokra vonatkozó tanúsítványok nyilvántartásába való bejegyzése iránt.
(2) A "hagyományos különleges termék" megnevezés csak az említett nyilvántartásban szereplő nevek esetében használható.
(3) A rendelet 8. cikke alapján a Bizottsághoz kifogás érkezett az e rendelet mellékletében megadott névre vonatkozóan az Európai Közösségek Hivatalos Lapjában [2] való közzététele után, azonban a megfelelő magyarázatot követően a kifogást visszavonták. A "Serrano" kifejezés a 2082/92/EGK rendelet 5. cikke (1) bekezdésének első francia bekezdésével összhangban önmagában különlegesnek tekintendő, tehát azt nem lehet lefordítani. Emiatt ebben a formában kell használni. Továbbá a "Serrano" kifejezés a "Montagne" kifejezés használatának sérelme nélkül kerül bejegyzésre. A két kifejezés között nincs ütközés.
(4) Következésképpen a mellékletben foglalt elnevezést be kell jegyezni a "különleges tulajdonságokra vonatkozó tanúsítványok nyilvántartásába", és ezáltal az a 2082/92/EGK rendelet 13. cikkének (2) bekezdése szerint hagyományos különleges termékként a Közösség egész területére kiterjedő oltalmat élvez. Ez azt jelenti, hogy a név csak a termékleírásnak való megfelelőség esetében használható. A leírásnak meg nem felelő termékkészlet felhasználására azonban három hónapos átmeneti időszakot kell engedélyezni.
(5) E rendelet melléklete kiegészíti a legutóbb a 2527/98/EK rendelettel [3] módosított 2301/97/EK bizottsági rendelet [4] mellékletét,
ELFOGADTA EZT A RENDELETET:
1. cikk
A 2301/97/EK rendelet melléklete a mellékletben meghatározott elnevezéssel egészül ki, és azt mint hagyományos különleges terméket be kell jegyezni a "különleges tulajdonságokra vonatkozó tanúsítványok nyilvántartásába", a 2082/92/EGK rendelet 9. cikkének (1) bekezdésében foglalt rendelkezéseknek megfelelően.
2. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Rendelkezéseit 2000. március 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1999. november 12-én.